আসা যাক ইতিহাসের দিকে। দেখা যাক, বাংলার মুসলমানদের কাছে উর্দু কীভাবে গুরুত্ব পেল সে বিষয়টি। ১৭৫৭ সালে ব্রিটিশের হাতে বাংলা, বিহার ও উড়িষ্যার স্বাধীনতা বিলুপ্ত হওয়ায় মুসলমানদের জীবনে যে শুধু রাজনৈতিক ও অর্থনৈতিক বিপর্যয় নেমে এসেছিল তা নয়, প্রচন্ড বিপর্যয় এসেছিল মুসলমান রূপে বেড়ে উঠার ক্ষেত্রেও। তারা যে বাংলার অর্থনীতি, বিশেষ করে বিশ্ববিখ্যাত মসলিন শিল্পকে বিনষ্ট করার লক্ষ্যে মসলিন শিল্পিদের আঙুল কেটেছিল তাই নয়, তারা মুসলমানদের মুসলমান রূপে বেড়ে উঠাকে অসম্ভব করে তুলেছিল। তখন বাংলার রাষ্ট্রভাষা এবং সে সাথে শিক্ষা ও সংস্কৃতির ভাষা ছিল ফার্সী। অথচ ইংরেজ শাসকেরা ফার্সী ভাষায় জ্ঞানলাভ অসম্ভব করে। ইংরেজদের হাতে এটিই ছিল মুসলমানদের সবচেয়ে বড় ক্ষতি। তখন বাংলার গ্রামে-গঞ্জে হাজার হাজার মাদ্রসা ছিল। ঐতিহাসিক ম্যাক্সমুলারের মতে, ব্রিটিশ শাসনের আগে বাংলায় প্রায় ৪০ হাজারের বেশী শিক্ষাপ্রতিষ্ঠান ছিল। সেগুলো চলতো সরকারি অর্থ সাহায্যে বা লাখেরাজ সম্পত্তি থেকে সংগৃহিত আয় থেকে। কিন্তু ইংরেজগণ সেগুলো বন্ধ করে দেয়। এভাবে ইংরেজগণ পরিকল্পনা নেয়, বাংলার মুসলমানদের দ্রুত মূর্খ এবং সে সাথে দরিদ্র বানানোর কাজে। তাই তারা শুধু মসলিন শ্রমিকদের আঙ্গুলই কাটেনি, তাদের শিক্ষার ভাষাকেও নিষিদ্ধ করে। জ্ঞান-বিজ্ঞান ও শিল্পে মুসলমানগণ ব্রিটিশদের প্রতিদ্বন্ধি হোক সেটি তাদের কাম্য ছিল না। তাছাড়া ইসলামের শিক্ষা মুসলমানদের আত্মসচেনত করে, আগ্রাসনের মুখে প্রতিবাদী ও প্রতিরোধীও করে। সৃষ্টি করে জিহাদের জজবা। তাই ইংরেজদের লক্ষ্য হয়ে দাঁড়ায় ইসলামের জ্ঞানচর্চায় বাধা সৃষ্টি করা। আর জ্ঞানচর্চা থেকে দূরে সরলে, দূরে সরতে হয় অর্থনৈতিক সমৃদ্ধি ও সচ্ছলতা থেকেও। আর এভাবেই অশিক্ষার সাথে অর্থনৈতিক দুর্গতিও নেমে আসে বাংলার মুসলমানদের জীবনে। এমন কি সেটি ধরা পড়েছে ব্রিটিশ শাসনামলের ইংরেজ আমলা ও লেখক ডব্লিও. ডব্লিও. হান্টারের চোখে। তিনি লিখেছেন, “যেসব মুসলমানদের পক্ষে একসময় দরিদ্র হওয়াই অসম্ভব ছিল এখন (ইংরেজ নীতির কারণে) তাদের পক্ষে স্বচ্ছল থাকাই অসম্ভব হয়ে পড়েছে।”